ผลสัมฤทธิ์ทางการเรียนที่เรียนรู้ตามรูปแบบซิปปา วิชาภาษาไทย เรื่องโคลงโลกนิติ

ของนักเรียนชั้นมัธยมศึกษาปีที่ 1

ญาณกวี ชินวงษ์1

1หลักสูตรครุศาสตรมหาบัณฑิต สาขาการออกแบบการเรียนการสอน บัณฑิตวิทยาลัย

มหาวิทยาลัยราชภัฏสวนสุนันทา

e-mail: [yanakawichinnawong@gmail.com](mailto:yanakawichinnawong@gmail.com)

**บทคัดย่อ**

การวิจัยเรื่องนี้มีวัตถุประสงค์เพื่อเปรียบเทียบผลสัมฤทธิ์ทางการเรียนวิชาภาษาไทย เรื่องโคลงโลกนิติ ชั้นมัธยมศึกษาปีที่ 1 ก่อนและหลังเรียนด้วยกิจกรรมการเรียนรู้ตามรูปแบบซิปปา กลุ่มตัวอย่างคือ นักเรียนชั้นมัธยมศึกษาปีที่ 1 ภาคเรียนที่ 2 ปีการศึกษา 2560 จำนวน 30 คน ได้มาจากวิธีการสุ่มแบบกลุ่ม (Cluster Random Sampling) เครื่องมือที่ใช้ในการวิจัย ประกอบด้วย กิจกรรมการเรียนรู้ตามรูปแบบซิปปา เรื่อง โคลงโลกนิติ   
และแผนการจัดการเรียนรู้ เรื่องโคลงโลกนิติ เครื่องมือที่ใช้ในการเก็บข้อมูล 3) แบบทดสอบวัดผลสัมฤทธิ์ทางการเรียน เรื่องโคลงโลกนิติ สถิติที่ใช้ในการเปรียบเทียบผลสัมฤทธิ์ทางการเรียน ก่อนและหลังเรียนด้วยกิจกรรมการเรียนรู้ตามรูปแบบซิปปา วิชาภาษาไทย เรื่องโคลงโลกนิติ ของนักเรียนชั้นมัธยมศึกษาปีที่ 1 โดยการทดสอบค่า   
t-test แบบ Dependent

ผลการวิจัยพบว่า ผลการเปรียบเทียบผลสัมฤทธิ์ทางการเรียน เรื่องโคลงโลกนิติ ของนักเรียนชั้นมัธยมศึกษาปีที่ 1 พบว่าหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01 โดยคะแนนเฉลี่ยก่อนเรียนมีค่าเท่ากับ 23.03 ส่วนเบี่ยงเบนมาตรฐานเท่ากับ 1.77 ส่วนคะแนนเฉลี่ยผลสัมฤทธิ์ทางการเรียนหลังเรียนมีค่าเท่ากับ 25.33 ส่วนเบี่ยงเบนมาตรฐาน เท่ากับ 1.47

คำสำคัญ : ผลสัมฤทธิ์ทางการเรียน, การเรียนรู้ตามรูปแบบซิปปา, เรื่องโคลงโลกนิติ

learning Achiievement activity by using CIPPA Model for Thai subject on the topic of Klonglokkanit (Thai Literature) of Mathayomsuksa 1 students

Yanakawi Chinnawong1

1Master of Education Instructional , Graduate School, Suan Sunandha Rajabhat University

e-mail: yanakawichinnawong@gmail.com

Abstract

The purposes of this thesis were: to compare pre and post learning achievement of Thai subject on the topic of Klonglokkanit by using CIPPA model. The sample group was 30 students from Mathayomsuksa 1 who studied Thai subject , Klonglokkanit topic, semester 2, academic year 2017. The research was obtained from the cluster random sampling method using probability sampling and the classroom as random units. The research instruments were composed of learning activity by using CIPPA model for Klonglokkanit topic and learning plan of Klonglokkanit topic. The research instruments included tests of learning achievement for Thai subject, klonglokkanit topic. The statistics were; to compare pre and post learning achievement of Thai subject on the topic of Klonglokkanit by using CIPPA model from Mathayomsuksa 1 students, Percentage, and t-test for dependent.

The result of the study were as follow:the result of comparison of academic achievement on the topic of klonglokkanit from Mathayomsuksa 1 students at found that the overall score of before study was 76.78, the score after studying by using CIPPA Model was 84.44 It meant that learning result after studying was higher than before study .01 with statistical significance level.

Keywords: Learning Achievement, activity by using CIPPA Model, the topic of Klonglokkanit

**บทนำ**

ภาษาไทยเป็นวัฒนธรรมและเอกลักษณ์ไทยในยุคปัจจุบันมีการเปลี่ยนแปลงไปจากเดิมมาก เป็นการเปลี่ยนแปลงทั้งทางบวกและทางลบ ซึ่งได้รับอิทธิพลมาจากสื่อเทคโนโลยีสมัยใหม่ที่มีความรวดเร็วและขยายวงกว้างขึ้นไปเรื่อย ๆ เนื่องจากได้รับผลกระทบจากการสื่อสารที่ส่งต่อถึงกันด้วยความรวดเร็วของเทคโนโลยีใหม่ ๆ โดย  
เฉพาะภาษาที่ใช้สื่อสารกันในกลุ่มเยาวชนไทยเปลี่ยนแปลงไปมากทั้งโดยตั้งใจและไม่ตั้งใจ ทั้งในด้านที่เป็นความงอกงามและในด้านที่ตรงกันข้าม ซึ่งควรปรับปรุงแก้ไขอย่างเร่งด่วน ทั้งนี้เพราะภาษาไทยเป็นระบบการสื่อสารของคนในชาติไทย เพื่อใช้ในการติดต่อ บอกความต้องการ บอกความรู้สึกนึกคิด ถ่ายทอดความรู้และประสบการณ์ซึ่งกันและกัน อีกทั้งยังเป็นวัฒนธรรมของชาติที่มีลักษณะเด่นเฉพาะตัวและมีเอกลักษณ์แตกต่างจากภาษาอื่น ซึ่งเป็นความภูมิใจของคนไทย แต่ในขณะเดียวกันก็มีการใช้ภาษาไทยแบบไม่คำนึงถึงความถูกต้องของภาษา เช่น การสนทนากันทางสื่อเทคโนโลยีโดยการตัดคำตามสะดวก การใช้คำผิดหน้าที่ การใช้ลักษณนามผิด (ประภัสสร โพธิ์ศรีทอง, 2556)   
 จากการศึกษาสำรวจข้อความที่นักเรียนสื่อสารต่อกัน เช่น การสื่อสารโดยการพูดโดยตรง การสื่อสารในลักษณะการพิมพ์โดยใช้ไลน์ (line) หรือเฟซบุ๊ก (facebook) ร่วมกับการศึกษาจากบทความเกี่ยวกับปัญหาการใช้ภาษาไทย พบว่า มีการใช้ภาษาไทยผิดพลาดและบกพร่องอยู่เสมอ ๆ โดยเฉพาะการใช้คำ สำนวน ใช้ภาษาไม่เหมาะสม การใช้คำไม่ถูกกาลเทศะ การเขียนสะกดการันต์ การวางรูปวรรณยุกต์ผิดที่ การใช้ประโยคไม่ถูกต้องเหมาะสมส่งผลให้เกิดปัญหาในการเขียนมากขึ้น (ดวงใจ ไทยอุบุญ, 2556, หน้า 3) ปัญหาดังกล่าว ที่เป็นประจักษ์ชัด หากปล่อยทิ้งไว้ยิ่งเนิ่นนานเพียงใดจะทำให้เกิดความเข้าใจผิดในหมู่เยาวชนและประชาชนทั่วไปมากยิ่งขึ้น ในการนี้สถาบันทางการศึกษาที่จัดการศึกษาขั้นพื้นฐานถือว่าเป็นองค์กรที่มีบทบาทหน้าที่สำคัญในการให้การศึกษากับเด็กและเยาวชน ตลอดจนประชาชนทั่วไป ให้มีความรู้ ความเข้าใจในการใช้ภาษาไทยที่ถูกต้องและเหมาะสม กระทรวงศึกษาธิการ โดยสำนักงาน คณะกรรมการศึกษาขั้นพื้นฐาน ตระหนักถึงความสำคัญของการจัดการศึกษาเพื่อพัฒนาสมรรถนะ ทางด้านภาษาไทยที่ถูกต้อง โดยได้บรรจุกลุ่มสาระการเรียนรู้ภาษาไทยไว้ในหลักสูตรแกนกลางการศึกษาขั้นพื้นฐาน พุทธศักราช 2551 เพื่อเป็นแนวทางแก้ปัญหาการใช้ภาษาไทยไม่ถูกต้องสำหรับเยาวชน   
 นอกจากนั้นยังพบว่า นักเรียนโดยภาพรวมของประเทศมีผลสัมฤทธิ์ทางการเรียนวิชาภาษาไทย อยู่ในระดับต่ำ จากรายงานผลการทดสอบทางการศึกษาระดับชาติขั้นพื้นฐาน (O-NET) ของสำนักทดสอบทางการศึกษาระดับชาติ (สทศ.) ได้สรุปผลคะแนนเฉลี่ยผลการทดสอบ O-NET นักเรียนชั้นประถมศึกษาปีที่ 6 ปีการศึกษา 2559 เมื่อวันที่ 24 มีนาคม 2560 ที่ผ่านมาว่า ผลสัมฤทธิ์ทางการเรียนรายวิชาภาษาไทยมีคะแนนเฉลี่ยสูงสุด คือ สาระการฟัง การดู การพูด (71.35) รองลงมา คือ สาระการเขียน (55.36) ผลสัมฤทธิ์ทางการเรียนที่ไม่ถึงร้อยละ 50 คือ สาระวรรณคดีและวรรณกรรม (48.62) สาระการอ่าน (48.53) และสาระหลักการใช้ภาษา (48.07) (ตารางสรุปผลการทดสอบทางการศึกษาระดับชาติขั้นพื้นฐาน (O-NET), 2559) จากสภาพปัญหาอันเนื่องจากผลสัมฤทธิ์ทางการเรียนไม่ผ่านเกณฑ์มาตรฐานระดับชาติเป็นส่วนใหญ่นี้ สาเหตุปัจจัยหนึ่งมีผลมาจากการสอนของครู และจากการสอบถามครูผู้สอนวิชาภาษาไทย ชั้นมัธยมศึกษาปีที่ 1 ปีการศึกษา 2560 โรงเรียนเทศบาลวัดบางนมโค (ปานอุทิศ) นักเรียนส่วนใหญ่ทำข้อสอบ เรื่อง โคลงโลกนิติ ในรายวิชาภาษาไทยได้ในระดับพอใช้ และเมื่อให้วิเคราะห์โคลงโลกนิติ ซึ่งเป็นวรรณคดีที่ให้บทเรียนชีวิต เป็นสุภาษิตที่สอนให้ทุกคนเป็นคนดี สามารถนำไปใช้ในการดำรงชีวิตได้อย่างมีความสุข แต่ผู้เรียนไม่รู้จักวิเคราะห์และประยุกต์ใช้ไม่ได้ ผู้เรียนขาดทักษะการอ่านออกเสียง การจับใจความ การตีความ และขาดทักษะในการถ่ายทอดทั้งการพูดและการเขียน ไม่เข้าใจและขาดทักษะการสร้างคำในภาษาไทย ไม่สามารถสื่อสารและปฏิบัติได้อย่างเข้าใจ นักเรียนมีความกังวลอันเนื่องมาจากไม่สามารถแยกแยะข้อเท็จจริงและข้อคิดเห็นที่เป็นของตนเองได้ ส่งผลให้ผลสัมฤทธิ์ทางการเรียนวิชาภาษาไทยของนักเรียนไม่ผ่านเกณฑ์โรงเรียน และไม่ผ่านเกณฑ์มาตรฐานในระดับชาติ

แนวทางการจัดการเรียนการสอนเพื่อแก้ปัญหาการใช้ภาษาไทยไม่ถูกต้อง ครูต้องปรับการเรียนเปลี่ยนการสอนใหม่ จากการเป็นผู้บอกเล่าหรือบรรยายแล้วทำการทดสอบเพื่อเอาคะแนน มาเป็นผู้กำกับ เป็นผู้อำนวยความสะดวก เป็นผู้ให้คำปรึกษา คอยให้คำชี้แนะ และเป็นผู้ประเมินตามสภาพจริง เพื่อนำผลที่เป็นข้อบกพร่องไปปรับพัฒนาผู้เรียนในด้านความรู้ความเข้าใจ ด้านทักษะต่าง ๆ เช่น ทักษะการคิดวิเคราะห์ ทักษะการคิดสร้างสรรค์ ทักษะการใช้เทคโนโลยีใหม่ ๆ และทักษะการทำงานเป็นทีม ในส่วนของผู้เรียนก็ต้องปรับเปลี่ยนการเรียนรู้จากการเป็นผู้ดูผู้ฟัง มาเป็นผู้เสาะแสวงหาความรู้ ค้นคว้าและลงมือปฏิบัติด้วยตนเองบ่อย ๆ จนเกิดความรวดเร็วและชำนาญ สอดคล้องกับหลักการของ หลักสูตรแกนกลางการศึกษาขั้นพื้นฐาน พุทธศักราช 2551 ที่มุ่งเน้นให้จัดการศึกษาโดยหวังให้ผู้เรียนมีคุณภาพทั้งด้านความรู้ ความคิด ความสามารถที่เน้นกระบวนการเรียนรู้ไปสู่การสร้างองค์ความรู้ โดยผู้สอนจะมีบทบาทในการวางแผนการจัดการเรียนรู้ กระตุ้น แนะนำช่วยเหลือผู้เรียนให้เกิดการเรียนรู้ในการใช้ทักษะชีวิตและแก้ปัญหาที่ถูกต้อง ส่งเสริมให้ผู้เรียนสามารถเรียนรู้ได้ทุกที่ทุกเวลา และมีความสุขกับการเรียน (กระทรวงศึกษาธิการ, 2551, หน้า 3)

ทิศนา แขมมณี (2556, หน้า 4-5) อธิบายไว้ว่า รูปแบบการเรียนการสอน หมายถึง ลักษณะของการจัดการเรียนการสอนอย่างเป็นระบบระเบียบตามหลักปรัชญา ทฤษฎี หลักการ แนวคิดหรือความเชื่อต่าง ๆ ที่มีการจัดกระบวนการเรียนการสอนโดยอาศัยวิธีสอนและเทคนิคการสอนต่าง ๆ เข้าไปช่วยทำให้สภาพการเรียนการสอนนั้นเป็นไปตามหลักการที่ยึดถือ และได้รับการพิสูจน์และทดสอบแล้วว่ามีประสิทธิภาพ โดยการสอนรูปแบบซิปปาเป็นวิธีสอนที่สามารถใช้เป็นแบบแผนได้รูปแบบหนึ่ง เนื่องจากมีการใช้แนวคิดทางการศึกษาต่าง ๆ ในการสอนเป็นเวลามากกว่า 30 ปี หลักการสำคัญคือ หลักการสร้างความรู้ หลักกระบวนการกลุ่มการเรียนรู้แบบร่วมมือ หลักความพร้อมในการเรียนรู้ หลักการเรียนรู้กระบวนการ และหลักการถ่ายโอนการเรียนรู้ ซึ่งสอดคล้องกับการจัดการเรียนรู้ที่เน้นผู้เรียนเป็นสำคัญ และเน้นผู้เรียนเป็นผู้ลงมือปฏิบัติ ครูผู้สอนจำเป็นต้องตรวจสอบและคอยหมั่นพัฒนาตนเอง ต้องปรับการเรียนเปลี่ยนการสอนให้เน้นผู้เรียนลงมือปฏิบัติและฝึกฝนอย่างต่อเนื่อง เพื่อให้การเรียนการสอนเกิดผลดีแก่ผู้เรียน วิธีการจัดการเรียนรู้รูปแบบซิปปาจะทำให้ผู้เรียนสนใจและกระตือรือร้นอยากจะเรียนรู้และฝึกฝน มีความเข้าใจในเรื่องที่เรียน และเกิดการเรียนรู้และประสบการณ์ได้อย่างรวดเร็ว

จากความเป็นมาและความสำคัญของปัญหาดังกล่าว ผู้วิจัยจึงสนใจที่จะศึกษาแบบการจัดกิจกรรมการเรียนรู้ตามรูปแบบซิปปา เรื่อง โคลงโลกนิติ วิชาภาษาไทย และสนใจศึกษาทักษะการคิดวิเคราะห์ด้านการคิดแยกแยะ การคิดสะท้อนย้อนทวน การคิดไตร่ตรอง และการคิดอย่างสมเหตุสมผล รวมถึงเปรียบเทียบผลสัมฤทธิ์ทางการเรียนเรื่อง โคลงโลกนิติ วิชาภาษาไทย ก่อนเรียนและหลังเรียนด้วยการจัดกิจกรรมการเรียนรู้ตามรูปแบบซิปปา ของนักเรียนชั้นมัธยมศึกษาปีที่ 1 และจะได้นำผลการวิจัยมาต่อยอดเพื่อพัฒนาการจัดการเรียนรู้วิชาภาษาไทย ตลอดจนเป็นข้อมูลที่มีประโยชน์สำหรับครูและนักเรียนที่สนใจต่อไป

**วัตถุประสงค์ของการวิจัย**

เพื่อเปรียบเทียบผลสัมฤทธิ์ทางการเรียน เรื่อง โคลงโลกนิติ วิชาภาษาไทย ของนักเรียนชั้นมัธยมศึกษาปีที่ 1 ก่อนเรียนและหลังเรียนด้วยกิจกรรมการเรียนรู้ตามรูปแบบซิปปา

**วิธีดำเนินการวิจัย**

1. ประชากรและกลุ่มตัวอย่างที่ใช้ในการวิจัย

1.1 ประชากรที่ใช้ในการวิจัยครั้งนี้ ได้แก่ นักเรียนชั้นมัธยมศึกษาปีที่ 1 โรงเรียนในสังกัดเทศบาลตำบลบางนมโค อำเภอเสนา สังกัดองค์กรปกครองส่วนท้องถิ่น กรมส่งเสริมการปกครองท้องถิ่น กระทรวงมหาดไทย จังหวัดพระนครศรีอยุธยา รวมจำนวน 3 โรงเรียน ได้แก่ โรงเรียนเทศบาลวัดบางนมโค (ปาน อุทิศ) โรงเรียนเทศบาลวัดมารวิชัย (เกษม ปกาสิตอนุสรณ์) และโรงเรียนเทศบาลวัดสุธาโภชน์ (ไวทย์วรวิทย์) จำนวน 5 ห้องเรียน รวม 145 คน โดยแต่ละโรงเรียนใช้หลักสูตรสถานศึกษาที่พัฒนาร่วมกันและดำเนินการจัดการเรียนการสอนแบบคละความสามารถเก่ง ปานกลาง และอ่อน

1.2 กลุ่มตัวอย่างที่ใช้ในการวิจัยครั้งนี้ ได้แก่ นักเรียนชั้นมัธยมศึกษาปีที่ 1 โรงเรียนเทศบาลวัดบางนมโค (ปานอุทิศ) สังกัดองค์การบริหารส่วนตำบลบางนมโค อำเภอเสนา สังกัดองค์กรปกครองส่วนท้องถิ่น กรมส่งเสริมการปกครองท้องถิ่น กระทรวงมหาดไทย จังหวัดพระนครศรีอยุธยา ผู้วิจัยสุ่มกลุ่มตัวอย่างจากนักเรียนชั้นมัธยมศึกษาปีที่ 1 ที่เรียนวิชาภาษาไทย ในภาคเรียนที่ 2 ปีการศึกษา 2560 โดยใช้การสุ่มแบบใช้หลักความน่าจะเป็น (probability sampling) ด้วยวิธีการสุ่มแบบกลุ่ม (cluster sampling) ซึ่งจัดให้หน่วยสุ่มเป็นห้องเรียน (sampling unit) โดยทำการจับสลากเพื่อกำหนดห้องเรียนที่ใช้กิจกรรมการเรียนรู้ตามรูปแบบซิปปา จำนวน 1 ห้อง ผลปรากฏว่าได้ห้อง ม.1/1 จำนวน 30 คน เป็นกลุ่มตัวอย่าง

2. เครื่องมือที่ใช้ในการเก็บรวบรวมข้อมูล ได้แก่

เครื่องมือที่ใช้ในการทดลอง คือ

2.1 กิจกรรมการเรียนรู้ตามรูปแบบซิปปา (CIPPA Model) ศึกษาหนังสือ เอกสาร งานวิจัยทั้งในประเทศและต่างประเทศที่เกี่ยวข้องกับทฤษฎีและหลักการจัดกิจกรรมการเรียนรู้ที่เน้นผู้เรียนเป็นสำคัญและกิจกรรมการเรียนรู้ตามรูปแบบซิปปา ศึกษาหลักสูตรแกนกลางการศึกษาขั้นพื้นฐาน พุทธศักราช 2551 และฉบับปรับปรุง พุทธศักราช 2560 ประกอบด้วย มาตรฐานการเรียนรู้และตัวชี้วัด กลุ่มสาระการเรียนรู้ภาษาไทย ระดับชั้นมัธยมศึกษาปีที่ 1 ศึกษาและวิเคราะห์กระบวนการและขั้นตอนการจัดการเรียนรู้ตามรูปแบบซิปปา จากนั้นวิเคราะห์มาตรฐานการเรียนรู้ ตัวชี้วัด และสาระการเรียนรู้ภาษาไทย เรื่อง โคลงโลกนิติ โครงสร้างเวลาเรียน การวัดและการประเมินผลการเรียนรู้ และสรุปสาระสำคัญของเนื้อหา และออกแบบการจัดกิจกรรมการเรียนรู้ภาษาไทย ระดับชั้นมัธยมศึกษาปีที่ 1 เรื่องโคลงโลกนิติ ผู้วิจัยนำรูปแบบซิปปา 7 ขั้น มาเป็นฐานในการออกแบบการจัดกิจกรรมการเรียนรู้ตามลำดับ ได้แก่ ขั้นที่ 1 การทบทวนความรู้เดิม ขั้นที่ 2 การแสวงหาความรู้ใหม่ ขั้นที่ 3 การศึกษาทำความเข้าใจความรู้ใหม่ และเชื่อมโยงความรู้ใหม่กับความรู้เดิม ขั้นที่ 4 การแลกเปลี่ยนความรู้ความเข้าใจกับกลุ่ม ขั้นที่ 5 การสรุปจัดระเบียบความรู้ และวิเคราะห์กระบวนการเรียนรู้ ขั้นที่ 6 การปฏิบัติและหรือการแสดงผลงาน ขั้นที่ 7 การประยุกต์ใช้ความรู้

2.2 แผนการจัดการเรียนรู้ เรื่องโคลงโลกนิติ สร้างแผนการจัดการเรียนรู้ วิชาภาษาไทย เรื่อง โคลงโลกนิติ จำนวน 4 แผน แผนละ 2 คาบเรียน แผนการจัดการเรียนรู้ที่ 1 เรื่อง ปฐมบทโคลงโลกนิติชวนคิดพินิจหลักการ แผนการจัดการเรียนรู้ที่ 2 เรื่อง อ่านโคลงโลกนิติได้ใจความ แผนการจัดการเรียนรู้ที่ 3 เรื่อง อรรถรสวรรณศิลป์ในโคลงโลกนิติ แผนการจัดการเรียนรู้ที่ 4 เรื่อง ข้อคิดสุภาษิตคำสอน นำแผนการจัดการเรียนรู้ที่ผู้วิจัยสร้างขึ้น เสนอต่ออาจารย์ที่ปรึกษาเพื่อตรวจสอบ ความเหมาะสม ความถูกต้อง ความชัดเจนของเนื้อหาและภาษาที่ใช้ ได้แก่ มาตรฐานการเรียนรู้ ตัวชี้วัด จุดประสงค์การเรียนรู้ สาระสำคัญ สาระการเรียนรู้ กิจกรรมการเรียนรู้ สื่อการเรียนรู้ แหล่ง การเรียนรู้ การวัดผลและการประเมินผลการเรียนรู้ เกณฑ์การประเมินผลการเรียนรู้ แล้วนำมา ปรับปรุงแก้ไขตามข้อเสนอแนะของอาจารย์ที่ปรึกษา ได้แก่ การปรับกิจกรรมการจัดการเรียนรู้ 7 ขั้นตอน ตามรูปแบบซิปปา ให้สอดคล้องกับแบบการจัดกิจกรรมการเรียนรู้ที่ออกแบบไว้ทั้ง 4 แผน และนำแผนการจัดการเรียนรู้ที่ได้รับการปรับแก้ไขตามคำแนะนำของอาจารย์ที่ปรึกษา เรียบร้อยแล้ว ไปให้ผู้เชี่ยวชาญตรวจสอบความเที่ยงตรงเชิงเนื้อหา จำนวน 3 ท่าน โดยนำแผนการจัดการเรียนรู้ที่ได้รับจากผู้เชี่ยวชาญ มาคำนวณหาค่าความเที่ยงตรงเชิงเนื้อหา โดยหาค่าดัชนีความสอดคล้อง (Item Objective Congruence: IOC) จะมีค่า IOC ตั้งแต่ 0.5 ขึ้นไป ผลการวิเคราะห์พบว่า ค่า IOC ของแผนการจัดการเรียนรู้ มีค่าระหว่าง 0.67 - 1 นำแผนการจัดกิจกรรมการเรียนรู้ที่ผ่านการตรวจประเมินจากผู้เชี่ยวชาญแล้ว ไปใช้จริงกับนักเรียนกลุ่มตัวอย่าง

เครื่องมือที่ใช้ในการเก็บรวบรวมข้อมูล คือ

1. แบบทดสอบวัดผลสัมฤทธิ์ทางการเรียน วิชาภาษาไทย เรื่องโคลงโลกนิติ เป็นแบบเลือกตอบชนิด 4 ตัวเลือก ข้อคำถามสอดคล้องกับวัตถุประสงค์และครอบคลุมเนื้อหาของกลุ่มสาระการเรียนรู้ภาษาไทย สาระที่ 5 วรรณคดีและวรรณกรรม ระดับชั้นมัธยมศึกษาปีที่ 1 จำนวน 30 ข้อ ผู้วิจัยดำเนินการตามขั้นตอน โดยศึกษาเอกสาร และงานวิจัยที่เกี่ยวข้องกับการสร้างแบบทดสอบวัดผลสัมฤทธิ์ทางการเรียน การเขียนข้อสอบและเอกสารที่เกี่ยวข้องกับเนื้อหาโคลงโลกนิติ พร้อมทั้งศึกษาพระราชบัญญัติการศึกษาแห่งชาติ พ.ศ.2542 ศึกษาหลักสูตรแกนกลางการศึกษาขั้นพื้นฐาน พุทธศักราช 2551 กลุ่มสาระการเรียนรู้ภาษาไทย ระดับชั้นมัธยมศึกษาปีที่ 1 สร้างตารางวิเคราะห์เนื้อหา เรื่อง โคลงโลกนิติ ชั้นมัธยมศึกษาปีที่ 1 เพื่อวิเคราะห์จุดประสงค์การเรียนรู้และเนื้อหาที่ต้องการวัด ตามกรอบแนวคิดการวัดผลสัมฤทธิ์ทางการเรียนของ เบนจมิน เอส บลูม (Benjamin S. Bloom) ซึ่งปรับปรุงใหม่โดย แอนเดอร์สัน (Anderson) และแครทโวล (Krathwohl) (โสภิตา เสนาะจิต, 2560, หน้า 29-31) โดยเรียงตามลำดับขั้นการเกิดพฤติกรรมเป็น 6 ระดับ คือ จำ (Remembering)เข้าใจ(Understanding) ประยุกต์ใช้ (Applying) วิเคราะห์ (Analysing) ประเมินค่า (Evaluating) และการสร้างสรรค์ (Creating) ในวิจัยนี้ ผู้วิจัยทำการวัดผลสัมฤทธิ์ทางการเรียนเรื่องโคลงโลกนิติ ด้านพุทธิพิสัย ระดับ 1-4 คือ รู้จำ เข้าใจ ประยุกต์ใช้ การวิเคราะห์ และละเว้นพฤติกรรมระดับ 5 การประเมินค่า และระดับ 6 การสร้างสรรค์ สร้างแบบทดสอบวัดผลสัมฤทธิ์ทางการเรียน เป็นแบบปรนัยชนิด 4 ตัวเลือก จำนวน 30 ข้อ ให้คะแนนข้อที่ตอบถูกเป็น 1 คะแนน ตอบผิดได้ 0 คะแนน โดยนำแบบทดสอบวัดผลสัมฤทธิ์ทางการเรียน ไปให้ผู้เชี่ยวชาญตรวจสอบความเที่ยงตรงตามเนื้อหา (Content Validity) จำนวน 3 ท่าน พิจารณาความสอดคล้องระหว่างข้อคำถาม กับวัตถุประสงค์การเรียนรู้มาคำนวณหาค่าความเที่ยงตรงเชิงเนื้อหา โดยหาค่าดัชนีความสอดคล้อง (IOC) ของแบบทดสอบเป็นรายข้อ ผู้วิจัยเลือกข้อสอบที่มีค่า IOC ตั้งแต่ 0.5 ขึ้นไป ผลการวิเคราะห์พบว่า ค่า IOC อยู่ระหว่าง 0.67 - 1 แสดงว่า ผู้เชี่ยวชาญมีความเห็นสอดคล้องกันว่า แบบทดสอบวัดผลสัมฤทธิ์ทางการเรียนมีความเที่ยวตรงเชิงเนื้อหาและสอดคล้องกับจุดประสงค์การเรียนรู้ ผู้วิจัยปรับข้อคำถามที่มี IOC เท่ากับ 0.67 พร้อมนำแบบทดสอบวัดผลสัมฤทธิ์ทางการเรียนที่ปรับแก้ไขแล้ว ไปทดลองใช้กับนักเรียน ระดับชั้นมัธยมศึกษาปีที่ 1 โรงเรียนเทศบาลวัดบางนมโค (ปานอุทิศ) ที่ไม่ใช่กลุ่มตัวอย่าง จำนวน 30 คน เป็นนักเรียนที่เรียนเนื้อหานี้แล้ว เพื่อนำคะแนนที่ได้มาวิเคราะห์หาค่าความยากง่าย (p) และค่า อำนาจจำแนก (r) โดยใช้เทคนิค 50% ด้วยการจัดลำดับคะแนนของนักเรียน แล้วแบ่งนักเรียนเป็น 2 กลุ่ม กลุ่มที่ได้คะแนนสูงและกลุ่มที่ได้คะแนนต่ำ 50% ผลการวิเคราะห์พบว่า ได้ค่าความยากง่าย (p) มีค่าระหว่าง 0.50 - 0.77 ค่าอำนาจจำแนก (r ) ค่าอำนาจจำแนกมีค่าระหว่าง 0.27 - 0.73 และนำแบบทดสอบวัดผลสัมฤทธิ์ทางการเรียน ไปวิเคราะห์หาค่าความเชื่อมั่นแบบความสอดคล้องภายใน โดยใช้วิธีคูเดอร์ ริชาร์ดสัน (kuder Richardson) ตามสูตร KR-20 โดยมีค่าความเชื่อมั่นของแบบทดสอบวัดผลสัมฤทธิ์ทางการเรียนเท่ากับ 0.88 แล้วนำไปใช้จริงกับกลุ่มตัวอย่าง

3. การเก็บรวบรวมข้อมูล

ขั้นเตรียมผู้เรียนก่อนการทดลอง แนะนำวิธีการเรียนวิชาภาษาไทย เรื่อง โคลงโลกนิติ ด้วยกิจกรรมการเรียนรู้ 7 ขั้น ตามรูปแบบซิปปา การทำใบงาน ในแต่ละแผนการจัดการเรียนรู้ และวิธีการทำแบบทดสอบวัดผลสัมฤทธิ์ทางการเรียน

ขั้นดำเนินการทดลอง ทำการทดสอบก่อนการทดลอง และดำเนินการจัดการเรียนรู้ โดยใช้แผนการจัดการเรียนรู้และกิจกรรมการเรียนรู้ตามรูปแบบซิปปา จำนวน 4 แผน ระหว่างดำเนินกิจกรรมการเรียนรู้ เก็บคะแนนจากทำใบงานและระหว่างเรียนในแต่ละแผนการจัดการเรียนรู้ คะแนนทีได้จากกระบวนการเรียน มาคำนวณหาค่าร้อยละของคะแนนเฉลี่ยจากการทำแบบทดสอบระหว่างเรียน เพื่อนำไปเปรียบเทียบกับเกณฑ์มาตรฐาน 80 ตัวแรก (E1)

ขั้นดำเนินการหลังการทดลอง ทำการทดสอบวัดผลสัมฤทธิ์ทางการเรียน วิชาภาษาไทยเรื่อง โคลงโลกนิติ กับนักเรียนชั้นมัธยมศึกษาปีที่ 1 หลังเรียนด้วยกิจกรรมการเรียนรู้ตามรูปแบบซิปปา นำคะแนนจากการทำแบบทดสอบวัดผลสัมฤทธิ์ทางการเรียน มาคำนวณหาค่าร้อยละของคะแนนเฉลี่ยจากการทำแบบทดสอบวัดผลสัมฤทธิ์ทางการเรียน เพื่อนำไปเปรียบเทียบกับมาตรฐาน 80 ตัวหลัง (E2) และนำคะแนนผลสัมฤทธิ์ทางการเรียน ก่อนเรียนและหลังเรียนด้วยกิจกรรมการเรียนรู้ตามรูปแบบซิปปา วิชาภาษาไทย เรื่องโคลงโลกนิติ ของนักเรียนชั้นมัธยมศึกษาปีที่ 1 มาทำการวิเคราะห์ข้อมูลเพื่อทดสอบสมมติฐาน

4. การวิเคราะห์ข้อมูลและสถิติที่ใช้

1. หาประสิทธิภาพของการจัดกิจกรรมการเรียนรู้ตามรูปแบบซิปปา วิชาภาษาไทย เรื่อง โคลงโลกนิติ สำหรับนักเรียนชั้นมัธยมศึกษาปีที่ 1 ตามเกณฑ์ประสิทธิภาพ 80/80 โดยใช้สูตร E1/E2

2. วิเคราะห์เปรียบเทียบผลสัมฤทธิ์ทางการเรียน ก่อนและหลังเรียนด้วยกิจกรรมการจัดการเรียนรู้ตามรูปแบบซิปปา วิชาภาษาไทย เรื่อง โคลงโลกนิติ ของนักเรียนชั้นมัธยมศึกษาปีที่ 1 โดยการทดสอบค่า t-test for dependent samsamples

**ผลการวิจัย**

1. การจัดกิจกรรมการจัดการเรียนรู้ตามรูปแบบซิปปา วิชาภาษาไทย เรื่อง โคลงโลกนิติ ระดับชั้นมัธยมศึกษาปีที 1 มีประสิทธิภาพตามเกณฑ์ (E1/ E2) เท่ากับ 87.75/84.44

2. ผลสัมฤทธิ์ทางการเรียนวิชาภาษาไทย เรื่องโคลงโลกนิติ ของนักเรียนชั้นมัธยมศึกษาปีที 1 คะแนนก่อนเรียนโดยภาพรวมคิดเป็นร้อยละ 76.78 คะแนนผลสัมฤทธิ์ทางการเรียนหลังเรียนด้วยกิจกรรมการเรียนรู้ตามรูปแบบซิปปา โดยภาพรวมคิดเป็นร้อยละ 84.44 และพบว่าผลสัมฤทธิ์ทางการเรียนหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01 ผลปรากฏตามตารางต่อไปนี้

ผลการวิเคราะห์เปรียบเทียบผลสัมฤทธิ์ทางการเรียนวิชาภาษาไทย เรื่อง โคลงโลกนิติ ของนักเรียนชั้นมัธยมศึกษาปีที่ 1 โรงเรียนเทศบาลวัดบางนมโค (ปานอุทิศ) ก่อนและหลังเรียนด้วยกิจกรรมการเรียนรู้ตามรูปแบบซิปปา

|  |  |  |  |  |  |
| --- | --- | --- | --- | --- | --- |
| **ผลสัมฤทธิ์ทางการเรียน** | **n** |  | **S.D.** | **t** | **p-value** |
| ก่อนเรียน | 30 | 23.03 | 1.77 | 17.94\* | .000 |
| หลังเรียน | 30 | 25.33 | 1.47 |
| \*\* มีนัยสำคัญทางสถิติที่ระดับ .01 | | |  |  |  |

จากตาราง พบว่า ผลคะแนนก่อนเรียนและผลสัมฤทธิ์ทางการเรียน วิชาภาษาไทย เรื่อง โคลงโลกนิติ หลังเรียนด้วยกิจกรรมการเรียนรู้ตามรูปแบบซิปปา โดยการทดสอบค่า t มีค่า p-value เท่ากับ .000 ซึ่งน้อยกว่า .01 จึงปฏิเสธสมมติฐานหลัก (H0) หมายความว่า ผลสัมฤทธิ์ทางการเรียน วิชาภาษาไทย เรื่อง โคลงโลกนิติ ของนักเรียนชั้นมัธยมศึกษาปีที่ 1 ที่ได้รับการจัดกิจกรรมการเรียนรู้ตามรูปแบบซิปปา หลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01 โดยคะแนนเฉลี่ยก่อนเรียนมีค่า เท่ากับ 23.03 ส่วนเบี่ยงเบนมาตรฐาน เท่ากับ 1.77 ส่วนคะแนนเฉลี่ยผลสัมฤทธิ์ทางการเรียนหลังเรียน มีค่าเท่ากับ 25.33 ส่วนเบี่ยงเบนมาตรฐาน เท่ากับ 1.47

**สรุปและอภิปรายผล**

จากการวิจัยครั้งนี้ มีข้อค้นพบที่น่าสนใจเกี่ยวกับประสิทธิภาพของกิจกรรมการเรียนรู้ตามรูปแบบซิปปา วิชาภาษาไทย เรื่อง โคลงโลกนิติ ระดับชั้นมัธยมศึกษาปีที่ การเปรียบเทียบผลสัมฤทธิ์ทางการเรียน วิชาภาษาไทย เรื่อง โคลงโลกนิติ ของนักเรียนชั้นมัธยมศึกษาปีที่ 1 ก่อนเรียนกับหลังเรียนด้วยกิจกรรมการเรียนรู้ตามรูปแบบ  
ซิปปา ซึ่งนำมาอภิปรายผลดังนี้

1. การจัดกิจกรรมการเรียนรู้ตามรูปแบบซิปปา วิชาภาษาไทย เรื่อง โคลงโลกนิติ ระดับชั้นมัธยมศึกษาปีที่ 1 ที่ผู้วิจัยพัฒนาขึ้น มีประสิทธิภาพ (E1/ E2) เท่ากับ 87.75/84.44 เป็นไปตามเกณฑ์ที่กำหนดไว้ ที่เป็นดังนี้อาจเป็นเพราะการออกแบบจัดการเรียนรู้โดยอิงตามรูปแบบซิปปา ซึ่งประกอบด้วย 7 ขั้นตอน มีกระบวนการเรียนรู้ที่เน้นผู้เรียนเป็นศูนย์กลาง เป็นการจัดการเรียนการสอนตามแนวทฤษฎีพุทธินิยม (Cognitive theories) ที่เชื่อว่าการเรียนรู้เป็นสิ่งที่เกิดขึ้นในสมอง เกิดจากกระบวนการกระทำกับข้อมูล มีการดึงความรู้หรือข้อมูลเดิมที่มีอยู่ในตัวออกมาใช้ วิธีเรียนรู้มีผลต่อการจำ การลืม และการถ่ายโยงความรู้ ซึ่งส่งผลโดยตรงต่อรูปแบบการเรียนรู้ซึ่งมีองค์ประกอบที่สำคัญ คือ ความรู้เดิมที่ผู้เรียนมีอยู่ ความรู้ใหม่ที่ผู้เรียนได้รับเป็นข้อมูล ความรู้ ความรู้สึกและประสบการณ์ และกระบวนการทางสติปัญญาที่ผู้เรียนใช้ทำความเข้าใจกับความรู้ใหม่ และเชื่อมโยงความรู้เดิมกับความรู้ใหม่เข้าด้วยกันซึ่งเป็นการจัดกิจกรรมการเรียนรู้ที่สมบูรณ์แบบ ประกอบด้วย ครูผู้สอนที่จะออกแบบการจัดกิจกรรมการเรียนรู้ตามรูปแบบซิปปา ควรมีความเชื่อว่านักเรียนทุกคนสามารถเรียนรู้ได้และพัฒนาตนเองได้ ผู้สอนไม่จำเป็นต้องบอกความรู้หรือยัดเยียดเนื้อหาสาระแบบเดิมจากการใช้กิจกรรมการเรียนรู้ตามรูปแบบซิปปาซึ่งเน้นใช้กระบวนการแลกเปลี่ยนความรู้และกลุ่มในการเรียนรู้ร่วมกันที่หลากหลายความคิดทั้งจากใบความรู้ที่มีเนื้อหาที่หลากหลาย เช่น ฉันทลักษณ์โคลงสี่สุภาพ ที่มาของโคลงโลกนิติ การอ่านทำนองเสนาะโคลงโลกนิติ การจับใจความโคลงโลกนิติ คุณค่าและอรรถรสในด้านวรรณศิลป์ และข้อคิดจากโคลงโลกนิติที่ให้คุณค่า ข้อคิดไปปรับใช้ในชีวิตจริงได้และทำแบบฝึกหัดจากใบงานด้วยกัน ส่งผลให้คะแนนจากการทำใบงานเป็นกลุ่มอยู่ในระดับสูงและมีคะแนนใกล้เคียงกัน ได้ร่วมกันทำกิจกรรมต่าง ๆ ซึ่งเป็นกระบวนการฝึกให้นักเรียนมีความรับผิดชอบในการทำงานมากขึ้น มีความกล้าแสดงออกเพื่อเป็นแบบอย่างให้กับนักเรียนคนอื่น ๆ และเป็นแรงกระตุ้นให้นักเรียนมีคะแนนสูงขึ้นตามลำดับ

2. ผลการเปรียบเทียบผลสัมฤทธิ์ทางการเรียนวิชาภาษาไทย เรื่อง โคลงโลกนิติ ของ นักเรียนชั้นมัธยมศึกษาปีที่ 1 คะแนนก่อนเรียนโดยภาพรวมคิดเป็นร้อยละ 76.78 คะแนนผลสัมฤทธิ์ทางการเรียนหลังเรียนด้วยกิจกรรมการเรียนรู้ตามรูปแบบซิปปา โดยภาพรวมคิดเป็นร้อยละ 84.44 และพบว่า ผลสัมฤทธิ์ทางการเรียนหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01 แสดงให้เห็นว่า หลังจากเรียนครบทั้ง 4 แผนการจัดการเรียนรู้แล้ว นักเรียนส่วนใหญ่มีความรู้ความเข้าและมีทักษะการคิดวิเคราะห์ ซึ่งเป็นไปตามจุดประสงค์การเรียนรู้ที่ระบุไว้ในแผนการจัดการเรียนรู้ ที่เป็นดังนี้เป็นเพราะกระบวนการจัดการเรียนรู้ตามรูปแบบซิปปา ได้กำหนดสาระสำคัญครอบคลุมสาระการเรียนรู้ที่กำหนดไว้ในหลักสูตสถานศึกษา มีสื่อการเรียนรู้ ใบงานฝึกทักษะการคิด และแบบทดสอบวัดทักษะการคิดวิเคราะห์ที่สามารถดึงความรู้เดิมของนักเรียนแต่ละคนซึ่งมีความแตกต่างและไม่เท่าเทียมกัน และถ่ายโยงต่อยอดความรู้ใหม่หรือข้อมูลใหม่ด้วยการอภิปรายแลกเปลี่ยนเรียนรู้ซึ่งกันและกัน ทำให้นักเรียนได้สำรวจตรวจสอบความรู้ความคิดและความรู้สึกของตนเอง และยอมรับความรู้ใหม่ที่หลากหลายสามารถนำไปใช้ในชีวิตจริงได้ การได้แสวงหาความรู้และสร้างองค์ความรู้ด้วยตนเอง ได้ตรวจสอบสอบความรู้และวิเคราะห์กระบวนการเรียนรู้ของตนเอง ตามกระบวนการเรียนตามรูปแบบซิปปานี้ ถือได้เป็นการจัดกิจกรรมการเรียนรู้ที่เน้นผู้เรียนเป็นสำคัญ เป็นการเรียนรู้จากการลงมือปฏิบัติ (active learning) ซึ่งเป็นมาจากการใช้กระบวนการทางสติปัญญาในการวิเคราะห์ ไตร่ตรอง สะท้อนย้อนทาน และหาเหตุผลของคำตอบที่ถูกต้อง สอดคล้องกับงานวิจัยของ ปานเทพ สามลปาน. (2558) การเปรียบเทียบผลสัมฤทธิ์ทางการเรียนวิชาภาษาไทย เรื่องการสร้างคำในภาษาไทย ของนักเรียนชั้นมัธยมศึกษาปีที่ 5 ที่สอนด้วยการจัดการเรียนรู้แบบร่วมมือ เทคนิค STAD กับการจัดการเรียนรู้แบบซิปปาโมเดล ผลการวิจัยพบว่า ผลสัมฤทธิ์ทางการเรียนวิชาภาษาไทยเรื่องการสร้างคำในภาษาไทย ที่สอนด้วยการจัดการเรียนรู้แบบซิปปา โมเดล (CIPPA MODEL) หลังเรียนสูงกว่าก่อนเรียน อย่างมีนัยสำคัญทางสถิติที่ระดับ .01 สอดคล้องกับงานวิจัยของ สุธีธิดา บรรณารักษ์. (2555) เรื่องการเปรียบเทียบผลสัมฤทธิ์ทางการเรียน การคิดสังเคราะห์ และเจตคติต่อวิชาภาษาไทย เรื่อง อลังการภาพพจน์บทพากย์เอราวัณ ของนักเรียน ชั้นมัธยมศึกษาปีที่ 3 ที่จัดการเรียนรู้แบบ CIPPA กับการจัดการเรียนรู้ แบบ KWL PLUS ผลการวิจัยพบว่า นักเรียนที่เรียนด้วยการจัดการเรียนรู้แบบ CIPPA และนักเรียนที่เรียนด้วยการจัดการ เรียนรู้แบบ KWL PLUS มีผลสัมฤทธิ์ทางการเรียนหลังเรียนสูงกว่าก่อนเรียน อย่างมีนัยสําคัญทางสถิติ ที่ระดับ .01

**ข้อเสนอแนะ**

1. ควรมีการนำรูปแบบการจัดการเรียนรู้รูปแบบซิปปาไปใช้ประกอบการจัดการเรียนการสอนภาษาไทยเรื่องอื่น ๆ อีก เพราะจะทำให้ผู้เรียนเกิดความรู้ที่คงทนและผู้เรียนสามารถนำไปใช้ประโยชน์ได้

2. ควรส่งเสริมให้นักเรียนกล้าคิด กล้าแสดงออกอย่างเหมาะสม โดยออกแบบกิจกรรมที่สามารถกระตุ้นและให้การเสริมแรง ตลอดจนให้คำแนะนำอย่างใกล้ชิด เพื่อกระตุ้นให้นักเรียนแสดงความคิดเห็นและแลกเปลี่ยนความรู้ซึ่งกันและกัน

**เอกสารอ้างอิง**

กระทรวงศึกษาธิการ. (2551). **หลักสูตรแกนกลางการศึกษาขั้นพื้นฐาน พุทธศักราช 2551**. กรุงเทพฯ : ชุมชุน สหกรณ์การเกษตรแห่งประเทศไทย.

ดวงใจ ไทยอุบุญ. (2556). **ทักษะการเขียนภาษาไทย**. (พิมพ์ครั้งที่ 8). กรุงเทพฯ: สำนักพิมพ์แห่งจุฬาลงกรณ์ มหาวิทยาลัย.

ทิศนา แขมมณี. (2556). **รูปแบบการเรียนการสอนทางเลือกที่หลากลาย**. (พิมพ์ครั้งที่ 8). กรุงเทพฯ: สำนักพิมพ์ จุฬาลงกรณ์มหาวิทยาลัย.

ประภัสสร โพธิ์ศรีทอง. (2556). **โลกาภิวัตน์กับการจัดการวัฒนธรรม**. สืบค้นเมื่อ 27 มีนาคม 2563 จาก <https://oknation.nationtv.tv/blog/print.php?id=887666>.

ปานเทพ สามลปาน. (2558). **การเปรียบเทียบผลสัมฤทธิ์ทางการเรียนวิชาภาษาไทยเรื่องการสร้างคำในภาษาไทย ของนักเรียนชั้นมัธยมศึกษาปีที่ 5 ที่สอนด้วยการจัดการเรียนรู้ แบบร่วมมือ เทคนิค STAD กับการจัดการเรียนรู้ แบบซิปปาโมเดล(CIPPA MODEL).** วิทยานิพนธ์ศึกษาศาสตรมหาบัณฑิต, มหาวิทยาลัยรามคำแหง.

สำนักวิชาการและมาตรฐานการศึกษา. (2551). เอกสารประกอบหลักสูตรแกนกลางการศึกษาขั้นพื้นฐาน พุทธศักราช 2551. **แนวปฏิบัติการวัดและประเมินผลการเรียนรู้**. สำนักงานคณะกรรมการศึกษา

ขั้นพื้นฐาน กระทรวงศึกษาธิการ.

โสภิตา เสนาะจิต. (2560). **การพัฒนาเทคนิคการประเมินการคิดวิเคราะห์ทางวิทยาศาสตร์ของผู้เรียนด้วยการสร้างโมเดลภาวะสันนิษฐานทางทฤษฎีและการวัดแบบราสช์**. วิทยานิพนธ์ปริญญาดุษฎีบัณฑิต สาขาวิชาการวิจัยและพัฒนาทางการศึกษา มหาวิทยาลัยราชภัฏพิบูลสงคราม.

สุธีธิดา บรรณารักษ์. (2555). **การเปรียบเทียบผลสัมฤทธิ์ทางการเรียน การคิดสังเคราะห์ และเจตคติต่อวิชาภาษาไทย เรื่อง อลังการภาพพจน์บทพากย์เอราวัณ ของนักเรียน ชั้นมัธยมศึกษาปีที่ 3 ที่จัดการเรียนรู้แบบ CIPPA กับการจัดการเรียนรู้ แบบ KWL PLUS**. วิทยานิพนธ์การศึกษามหาบัณฑิต การวิจัยการศึกษา, มหาวิทยาลัยมหาสารคาม.

Bloom, B.S. (1956). Taxonomy of educational objectives. Handbook II: Affective domain. New York: Mckay.

Bloom, B.S. (1976). Human Characteristics and School Learning. New York : McGraw-Hill.